Sistemul de sănătate avea, în 2016, 57.300 de medici, aceasta însemnând că unui medic i-au revenit în medie 345 de pacienţi, relevă datele INS, citate de News.ro. De asemenea, activitatea din sistemul sanitar - public şi privat - s‐a desfăşurat în peste 60.000 de unităţi sanitare, 49.000 în mediul urban şi 11.000 în mediul rural.

Foto: Gulliver/ Getty Images

Pe lângă cei 57.300 de medici, în sistemul de sănătate mai sunt 16.400 de medici dentişti, 17.200 de farmacişti, 137.200 de angajaţi reprezentând personal cu pregătire sanitară medie şi 66.300 reprezentând personal sanitar auxiliar.

Structura personalului sanitar este preponderent feminină, ponderea femeilor în rândul medicilor şi al medicilor dentişti fiind de peste două treimi, iar în rândul farmaciştilor de 90,0%.

Conform INS, cele mai multe cabinete de medicină de familie au funcţionat în mediul urban, 6.700 de cabinete comparativ cu 4.600 de cabinete în mediul rural. De altfel, din totalul medicilor, 21,5% au fost medici de familie, aproape două treimi dintre aceştia desfăşurându‐şi activitatea în mediul urban.

În timp ce în mediul urban au funcţionat 10.400 de cabinete medicale independente de specialitate, în mediul rural numărul acestora a fost de 27,2 ori mai mic, respectiv, de numai 381 de cabinete. În consecinţă, numărul de locuitori care au revenit unui cabinet medical independent de specialitate a fost de 23,4 ori mai mare în mediul rural, faţă de mediul urban. În anul 2016, la 10.000 de locuitori în mediul rural au revenit numai 0,4 cabinete medicale independente de specialitate comparativ cu 9,8 cabinete în mediul urban, precizează INS.

„În anul 2016, discrepanţele pe medii de rezidenţă privind asigurarea populaţiei cu personal medical sunt evidenţiate de numărul mai mare de locuitori care au revenit unui cadru medico‐sanitar, astfel: în mediul rural au revenit de 7,9 ori mai mulţi locuitori unui medic, de 6,1 ori mai mulţi locuitori unui medic dentist şi de 4,0 ori mai mulţi locuitori unui farmacist, faţă de mediul urban”, constată INS.

Datele INS mai relevă că anul trecut, în cele aproximativ 570 de spitale au fost internaţi 4,2 milioane de pacienţi, ceea ce înseamnă o durată media de internare de 7,4 zile.

Precizările de la INS sunt importante, pentru că autoritățile nu aveau o situație exactă a numărului de cadre medicale, mai ales în condițiile în care în ultimii ani s-a produs un adevărat exod al acestora către locuri de muncă din străinătate. Ministrul sănătății, Florian Bodog, confirma în mai, la Digi24, că nu se știe cu exactitate câți medici profesează în România.

Citiți și: Ministrul Sănătății confirmă: nu știm câți medici sunt în România